SKRIFTLIG FORESPØRGSEL E-3459/00

af Alexandros Alavanos (GUE/NGL) til Rådet

(8. november 2000)

Om: Valg i Albanien og det græske mindretal

I OSCE's foreløbige rapport, der blev forelagt den 16. oktober 2000 i Tirana, gør observatører fra organisationen og Europarådet opmærksom på alvorlige uregelmæssigheder under anden valgrunde i Himara. I henhold til rapporten blev den sidste fase af valgkampagnen på lokalt og nationalt niveau tilspidset af nationalistiske slogans, navnlig i Himara, hvor der er et stort græsktalende mindretal. I rapporten hedder det endvidere, at på valgdagen var situationen dagen igennem karakteriseret af alvorlige uregelmæssigheder, intimidering af de valgtilforordnede, ét tilfælde af vold, hvor en valgurne blev ødelagt, og valgsvindel på tre andre valgkredse.

Kan Rådet efter sin undersøgelse af klagerne give følgende oplysninger:

1. På hvilke måde vil det gribe direkte ind med henblik på at sikre fuldstændig respekt for det græske mindretals demokratiske rettigheder?

2. Vil den arbejdsgruppe i Rådet, der skal udarbejde en handlingsplan for Albanien og naboregionen, forelægge Europa-Parlamentet en rapport om mindretallenes situation i Albanien, og navnlig det græske mindretals, således at dette kan tages i betragtning ved den juridiske bearbejdelse af de forordningsforslag, der vedrører økonomisk støtte til Albanien?

3. Har Rådet til hensigt at stille krav om omvalg i de områder, hvor man konstaterede valgsvindel?

Svar

(8. marts 2001)

1. Albanien er et land, der kan komme i betragtning til en associerings- og stabiliseringsaftale, og dets resultater med hensyn til respekt for de demokratiske principper, menneskerettighederne og mindretalsrettigheder er vigtige som retningslinjer for den fremtidige udvikling i dets forbindelser med Den Europæiske Union. Da tilnærmelse til EU's strukturer er et strategisk mål for Albanien, har EU i høj grad været løftestang for en forbedring af mindretallenes situation. EU er indstillet på at intensivere samarbejdet og angive, hvilke reformer der skal gennemføres, bl.a. på menneskerettighedsområdet. EU har også noteret sig de tilsagn, som Albanien gav, da generalsekretæren for Grækenlands udenrigsministerium, Georgios Savaidis, var på besøg den 17. november 2000, samt under samtalerne mellem den albanske premierminister og den græske premierminister, Konstantinos Simitis, om mindretalszoner og mindretalsrettigheder, om hurtigt at sørge for, at Albaniens lovgivning vedrørende rettigheder for personer, der tilhører det græske mindretal, revideres i henhold til europæiske normer, og om, at den albanske regering også på dette område vil bede europæiske eksperter om råd.

2. Rådet har endnu ikke foretaget en revision af handlingsplanen for Albanien og naboregionen, som Rådet først vedtog den 13. juni 2000. Det ser i øjeblikket på gennemførelsen af foranstaltningerne i handlingsplanen, bl.a. under punkt 123f, litra f) (foranstaltninger, der skal fremme respekten for menneskerettigheder og mindretal).

3. Rådet har gjort sig bekendt med den foreløbige rapport af 16. oktober fra Kontoret for Demokratiske Institutioner og Menneskerettigheder (ODIHR) under Organisationen for Sikkerhed og Samarbejde i Europa, den endelige rapport fra OSCE/ODIHR af 11. december 2000 og rapporten fra Kongressen for Lokale og Regionale Myndigheder under Europarådet af 10. november 2000, der omhandler anden runde af kommunalvalgene i Albanien, samt de observationer, der er gjort vedrørende alvorlige uregelmæssigheder og tilfælde af valgsvindel under valgene i Himara. I erklæringen fra formandskabet på Den Europæiske Unions vegne af 1. december 2000 understreges det, at EU er bekymret for, at der er en stadig stigende tendens til at anvende vold for at nå politiske mål. EU opfordrer derfor kraftigt til, at der udvises respekt for retsstatsprincippet. Albanernes ønske om at nærme sig EU forudsætter overholdelse af de grundlæggende fælles værdier, det vil først og fremmest sige respekt for institutionerne og loven, ikke-anvendelse af vold samt en tolerant og dialogvenlig indstilling. Rådet forstår, at ODIHR har fået mandat fra det

internationale samfund til at overvåge valgene og fremsætte henstillinger. Det tilkommer således ODIHR eventuelt at fremsætte henstillinger som foreslået af det ærede parlamentsmedlem. Staterne har i øvrigt i OSCE's charter for europæisk sikkerhed af 1999 forpligtet sig til at følge henstillingerne i de endelige rapporter, de modtager.